
ABSTRACT
Acţiunea de grup - „class action”, „recours collectifs”, „action de group” - permite unui/mai multor reclamant/reclamanţi să intenteze o acţiune în justiţie în numele/beneficiul unui grup de persoane care prezintă probleme de drept şi de fapt analoge, ce pot fi soluţionate în mod unitar de către judecători în cadrul unui singur proces.


Caracteristica esenţială a regimului acţiunii de grup constă în posibilitatea oferită reclamanţilor de a adera sau nu la un grup deja constituit. Obiectul principal al acţiunii îl constituie  cererea în despăgubire, în virtutea căreia o pluralitate de victime ale unui prejudiciu reclamă repararea daunelor.

În anul 2006, Societatea de legislaţie comparată din Paris a elaborat un studiu comparativ referitor la reglementarea instituţiei acţiunilor de grup în mai multe state europene.
 La baza studiului a stat necesitatea reprezentării corespunzătoare în justiţie a intereselor legitime ale anumitor grupuri/agenţi economici (publici sau privaţi). 

Studiul a evidenţiat elementele care justifică preocuparea pentru  reglementarea acţiunilor de grup:


- poziţia „mai slabă” a unui reclamant care introduce, în mod izolat, o acţiune în justiţie împotriva unui agent economic puternic;


- evitarea supraîncărcării instanţelor cu litigii similare;

- asigurarea, pentru agenţii economici care respectă legea, a unei garanţii împotriva insecurităţii juridice;


- oferirea unor soluţii compatibile cu sistemele juridice, economice şi sociale ale fiecărui stat. 

Reglementările legale referitoare la acţiunea de grup vizează următoarele aspecte: câmpul de aplicare al acţiunii; modalităţile de constituire a grupului şi, îndeosebi, posibilitatea de a accepta/refuza calitatea de membru al grupului; regimul de sesizare a judecătorului şi obiectul cererii; condiţiile de admisibilitate a cererii; conţinutul hotărârii judecătoreşti, căile de atac.

Lucrarea prezintă reglementările legale din 6 state europene în care acţiunea de grup/o procedură similară a fost recent instituită  - Germania, Anglia şi Ţara Galilor, Italia, Portugalia, Olanda şi Suedia
 -, precum şi reglementările privind acţiunile în interes comun din Franţa şi România.    

I. CONSIDERAŢII INTRODUCTIVE

La originea acţiunilor de grup se află mecanismul cunoscut sub denumirea de „class acţion”, introdus în SUA în anul 1938, când au fost adoptate Regulile federale de procedură civilă (Federal Rules of Civil Procedure – FRCP). 

Reglementarea acţiunii de grup diferă în funcţie de jurisdicţia statală sau federală competentă:

- acţiunea de grup care intră în competenţa jurisdicţiilor federale este reglementată de art.23 din Regulile federale de procedură civilă;

- acţiunea de grup care intră în competenţa jurisdicţiilor statale este supusă regulilor de procedură ale statului în cauză (care, în general, respectă dispoziţiile art.23 din FRCP).

Acţiunea de grup este acţiunea în justiţie exercitată de o persoană care acţionează în numele unui grup de persoane afectate de acelaşi prejudiciu. Specificul procedurii americane constă în faptul că nici un membru al grupului nu are obligaţia de a îndeplini vreo formalitate pentru ca hotărârea judecătorească să îi fie opozabilă. Este suficient ca persoana în cauză să nu îşi exercite dreptul de a renunţa la beneficiul acţiunii colective; în lipsa acestei renunţări, hotărârea judecătorească îşi va produce efectele asupra tuturor membrilor grupului (sistemul „opt aut”).
Procedura civilă din SUA permite introducerea, de una/mai multe persoane sau de către o organizaţie, în calitate de reprezentant/reprezentanţi ai unui grup, a unei acţiuni în justiţie în beneficiul tuturor membrilor grupului, fără ca aceştia să fie identificaţi individual.

Obiectul acţiunii de grup poate consta în: obţinerea de despăgubiri civile; pronunţarea unui ordin judecătoresc de obligare a pârâtului să pună capăt unei anumite conduite/să acţioneze într-un anumit fel faţă de toate persoanele care se află într-o situaţie similară; pronunţarea unei declaraţii de constatare a comiterii unei ilegalităţi, care are, erga omnes, valoare de normă/practică judiciară.

Procedură potenţial periculoasă pentru drepturile individuale, acţiunea de grup este supusă unor reguli precise, articulate în jurul următoarelor 3 axe principale: autorizarea acţiunii de grup, notificarea acţiunii şi judecata în fond.  

Autorizarea acţiunii de grup. Judecătorul autorizează sau nu acţiunea după examinarea obiectului acţiunii, a componenţei grupului, precum şi a cabinetului de avocaţi angajat. 
În ce priveşte admisibilitatea acţiunii, articolul 23 din Regulile federale de procedură civilă prevede 4 condiţii cumulative:

- numărul membrilor grupului şi a modalităţilor de identificare a acestora trebuie clar precizate;

- problemele de drept şi de fapt care stau la baza acţiunii trebuie să fie comune (sunt considerate „comune” problemele care sunt cel puţin similare);

- cererile sau mijloacele de apărare ale reprezentantului grupului trebuie să fie tipice acţiunii de grup. Grupul poate fi reprezentat de o singură persoană, iar acţiunea introdusă de acesta trebuie să fie identică sau foarte asemănătoare cu cea care ar fi putut fi exercitată, în mod individual, de orice membru al grupului;

- reprezentantul grupului trebuie să protejeze în mod corect interesele comune ale membrilor grupului. Judecătorii solicită ca reprezentantul să fie un membru corespunzător al grupului, să nu aibă interese contrare intereselor membrilor grupului, să nu fie angajat ca avocat pledant în cauză şi să poată suporta cheltuielile procedurale. 
Acţiunea de grup este justificată în următoarele trei situaţii (FRCP, art.23.b):
- când există riscul ca instanţele judecătoreşti sesizate (individual) să pronunţe hotărâri contradictorii asupra unei probleme comune de drept/de fapt;

- când se solicită un ordin judecătoresc de obligare a pârâtului să acţioneze/să nu mai acţioneze într-un anumit mod;

- când pentru pagubele suferite de mai multe persoane, se aprobă despăgubiri având o valoare globală mare, valoarea la nivel individual fiind însă mică (prejudicii difuze).

În cazul autorizării acţiunii, judecătorul stabileşte măsuri pentru notificarea acţiunii către toţi membrii grupului. 

Hotărârea judecătorească de autorizare este supusă apelului.

Notificarea acţiunii de grup. Conform art.23, alin.2.c. din Regulile federale de procedură civilă, „tribunalul trimite membrilor grupului notificarea cea mai bine adaptată circumstanţelor, adresând, de regulă, o notificare individuală tuturor membrilor grupului, identificaţi printr-un efort rezonabil.”
Pentru anumite acţiuni de grup (acţiunile în daune-interese), notificarea este obligatorie, în timp ce pentru altele nu (acţiunile pentru obţinerea unui ordin judecătoresc). 
Judecata în fond. Majoritatea acţiunilor de grup se încheie printr-o tranzacţie. În practica judecătorească, tranzacţia este foarte utilizată. Conform art.23, notificarea încheierii tranzacţiei se trimite tuturor membrilor grupului. Tranzacţia dobândeşte forţă obligatorie după autorizarea de către tribunal; la examinarea tranzacţiei, judecătorul verifică dacă reprezentantul grupului a acţionat în interesul membrilor grupului.
În cazul în care acţiunea nu se finalizează printr-o tranzacţie, hotărârea judecătorească se pronunţă după dezbaterea în fond. Tribunalul fixează suma globală forfetară a despăgubirii ce va fi împărţită între membrii grupului, după deducerea onorariului avocatului. 

Judecătorul poate limita obiectul acţiunii de grup la examinarea, în principiu, a responsabilităţii pârâtului. În cazul reţinerii responsabilităţii acestuia, judecătorul poate decide ca prejudiciul suferit de fiecare membru al grupului să fie stabilit şi recuperat în cadrul unor proceduri individuale ulterioare. 
II. REGLEMENTAREA ACŢIUNII DE GRUP ÎN STATE MEMBRE UE 

1. GERMANIA

Legislaţia germană reglementează trei proceduri de exercitare a acţiunii de grup: prima procedură vizează domeniul investiţiilor financiare, cea de-a doua vizează prelevarea beneficiului obţinut pe nedrept prin acţiuni neloiale şi cea de-a treia, reglementată de Codul de procedură civilă, vizează cererea în interes comun.  


Principala procedură care se apropie de acţiunea de grup este cea exercitată în domeniul investiţiilor financiare. Procedura implică depunerea cererii pentru daune-interese în condiţiile dreptului comun,  simultan cu depunerea unei „cereri în procedură-model”. Judecătorul sesizat în primă instanţă poate solicita tribunalului regional superior („Oberlandesgericht” - echivalentul Curţii de apel) să statueze asupra existenţei elementelor care stau la baza pretenţiei reclamantului, precum şi asupra aspectelor legale ale cauzei. Judecătorii sesizaţi în fond cu acelaşi tip de acţiuni stabilesc, conform deciziei-model pronunţate de instanţa superioară, valoarea despăgubirii pentru fiecare caz în parte.

A. Acţiunea de grup în domeniul investiţiilor financiare (procedura-model)

Legea din 16 august 2005 privind procedura-model în favoarea investitorilor financiari (KapMuG) reglementează exercitarea acţiunii de grup în anumite litigii din domeniul investiţiilor financiare.
 

Durata de aplicare a legii a fost de 5 ani: 1 noiembrie 2005 – 1 noiembrie 2010. După expirarea termenului, legiuitorul german urmează să examineze oportunitatea integrării dispoziţiilor legale privind acţiunea de grup în ansamblul celor care guvernează acţiunile civile. 



a. Câmpul de aplicare al procedurii este limitat la domeniul investiţiilor financiare.

Procedura-model se utilizează pentru acţiunile în justiţie referitoare la:

- cererea de daune-interese pentru prejudicii provocate de furnizarea unor informaţii financiare false, înşelătoare sau insuficiente;


- cererea de executare a contractului încheiat în baza Legii privind achiziţiile şi ofertele publice de achiziţie.

b. Cererea în procedură-model
În prima etapă, reclamantul care introduce acţiunea (cerere de daune-interese/de executare a unei obligaţii contractuale) adresează judecătorului sesizat în primă instanţă o cerere în procedură-model. În acest moment, acţiunea în fond se suspendă. 

Cererea se publică în  Buletinul anunţurilor oficiale (gestionat pe cale electronică), la rubrica „Registrul reclamaţiilor făcute în aplicarea legii KapMuG” (condiţia de publicitate).
 
În cea de-a doua etapă, tribunalul sesizat în primă instanţă solicită tribunalului regional superior să pronunţe o decizie-model, dacă, în termen de 4 luni de la publicarea cererii, au fost depuse (la tribunalul sesizat în primă instanţă sau la alte tribunale) minimum 9 alte cereri în procedură-model având acelaşi obiect.

Toate acţiunile în fond a căror soluţionare depinde de decizia-model (indiferent de faptul că cererea a fost sau nu însoţită de o cerere în procedură model) se suspendă din oficiu. De asemenea, se suspendă din oficiu acţiunile introduse ulterior sesizării tribunalului regional superior, asupra cărora tribunalul sesizat în primă instanţă nu s-a pronunţat.

În mod discreţionar, tribunalul regional superior selectează cererea în procedură-model asupra căreia urmează să se pronunţe (ţinând cont,  eventual, de valoarea prejudiciului sau de existenţa unui acord de reprezentare încheiat între mai mulţi reclamanţi). Hotărârea tribunalului regional superior nu poate face obiectul unui recurs. 


Obiectul exclusiv al procedurii îl constituie pronunţarea de către organul jurisdicţional superior a unei decizii-model vizând unul din următoarele aspecte: existenţa/inexistenţa elementelor care justifică sau exclud pretenţia reclamantului; clarificarea anumitor probleme de drept aplicabile cauzei. De această decizie-model depinde hotărârea judecătorească a instanţei sesizate în fond.

Cererea în procedură-model trebuie să cuprindă informaţii detaliate referitoare la: obiectul cauzei, elementele de fapt sau de drept care o fundamentează; datele financiare vizate, alte dovezi. De asemenea, reclamantul are obligaţia de a demonstra că hotărârea privind cererea în procedură-model prezintă importanţă atât pentru speţa în cauză, cât şi pentru alte cauze similare. 

c. Decizia-model

Decizia-model a tribunalului regional superior este obligatorie pentru tribunalele sesizate în fond. Conţinutul deciziei-model este determinant pentru stabilirea, de către tribunalele sesizate în fond, a despăgubirii pentru fiecare caz în parte.  

Părţile unice în procesul judecat de tribunalul regional superior sunt reclamantul-semnatar al unei cereri în procedură-model care a fost selectat de judecător şi pârâtul. De altfel, numai acestora li se trimite notificarea oficială privind hotărârea instanţei judecătoreşti.  
B. Cererea pentru prelevarea beneficiului rezultat din acţiuni neloiale


Acţiunea pentru prelevarea beneficiului obţinut din acţiuni neloiale (reglementată de art.10 din Legea din 3 iulie 2004 privind combaterea concurenţei neloiale) se poate exercita de: 
- uniunile întreprinderilor de promovare a intereselor comerciale/profesionale; 
- asociaţiile consumatorilor omologate/autorizate de Ministerul Justiţiei/Comisia Europeană;  
- camerele de comerţ, industrie şi artizanat.

Acţiunea se exercită exclusiv împotriva persoanei juridice/fizice care, încălcând în mod intenţionat normele concurenţei, realizează beneficii prin provocarea de prejudicii unui număr foarte mare de consumatori. 

Obiectul acţiunii constă în obligarea autorului pagubei de a vărsa, la bugetul federal, beneficiul obţinut pe nedrept.

C. Cererea în interes comun (cererea colectivă)

Cererea colectivă este reglementată de Codul de procedură civilă (art.59 şi următoarele). 

Conform Codului de procedură civilă, mai multe persoane pot introduce o cerere comună, dacă una din următoarele condiţii este îndeplinită:

- membrii grupului au un interes comun;

- calitatea procesuală a acestor persoane se fundamentează pe motive de fapt şi de drept identice;

- pretenţiile membrilor grupului sunt similare;


- pretenţiile membrilor grupului au la bază motive similare de fapt şi de drept.

Dreptul de a se adresa instanţei aparţine oricărui semnatar al cererii în interes comun. Membrii grupului sunt convocaţi la toate audierile, faţă de pârât aceştia reprezentând o singură parte.  
2. ANGLIA 
Mecanismul acţiunii de grup - cunoscută sub denumirea de „group litigation” - a fost introdus în procedura civilă în anul 2000 prin Reglementarea privind procedura civilă aplicabilă în Anglia şi Ţara Galilor, Partea 19, Secţiunea III. 

Procedura are ca scop obţinerea ordonanţei privind acţiunea de grup (group litigation order), în care se prevede deschiderea registrului de grup pentru înscrierea, la cerere, a părţilor  care au introdus deja acţiuni individuale. Cererea de înscriere în registru se soluţionează de către judecător. Judecătorul poate decide ca anumite acţiuni individuale înscrise în registrul de grup să constituie „acţiuni-model”. 

Acţiunea de grup poate fi introdusă numai dacă nu există alte proceduri judiciare mai potrivite.  
A. Acţiunea „grupului aflat în litigiu”


Procedura acţiunii de grup a fost instituită pentru „soluţionarea în justiţie a acţiunilor care prezintă aspecte de fapt sau de drept comune sau conexe”. (art.19.10 din Reglementarea privind procedura civilă) 

Ordonanţa pentru acţiunea de grup reprezintă instrumentul procedural care permite gestionarea grupată a unui număr mare de acţiuni individuale (din care unele au fost introduse nu numai anterior constituirii grupului, dar şi în faţa unor instanţe diferite).

a. Câmpul de aplicare 


Acţiunea de grup este aplicabilă tuturor acţiunilor civile, indiferent de conţinutul acestora.
 (art.19.10 din Reglementarea privind procedura civilă)

b. Cererea pentru ordonanţa privind acţiunea de grup

Cererea pentru ordonanţa privind acţiunea de grup poate fi introdusă de orice parte a unei acţiuni individuale (reclamant sau pârât). Iniţiativa poate aparţine şi tribunalului, sub rezerva obţinerii acordului organului jurisdicţional ierarhic superior.


▪ Ordonanţa pentru acţiunea de grup poate fi emisă dacă „există sau poate exista un anumit număr de acţiuni individuale în justiţie” care „ridică probleme de fapt sau de drept comune sau conexe”. 
Cererea pentru ordonanţa privind acţiunea de grup trebuie să conţină date privind:


- natura litigiului;


- numărul şi natura acţiunilor individuale introduse în justiţie;

- numărul şi natura acţiunilor individuale susceptibile de a fi introduse în justiţie;


- problemele de fapt/de drept comune susceptibile de a fi invocate în  litigiu;


- aspectele care ar permite constituirea sub-grupurilor de reclamanţi.


Ordonanţa privind acţiunea de grup conţine:

- dispoziţii referitoare la deschiderea registrului de grup (register group);


- aspectele de fapt/de drept comune acţiunilor care intră sub incidenţa ordonanţei;


- numele „judecătorului manager” (management judge) desemnat să soluţioneze acţiunile înscrise în registrul de grup;  

- dispoziţii referitoare la publicitatea ordonanţei.

▪ După deschiderea registrului de grup, părţile trebuie să solicite „judecătorului manager” înscrierea în registru. Introducerea prealabilă a acţiunii individuale constituie o condiţie pentru înscrierea în registru. Cu excepţia cazului în care judecătorul pronunţă o decizie contrară, părţile înscrise în registru fac parte, în mod automat, din procedura colectivă. 

„Judecătorul manager” poate stabili criteriile de înscriere în registrul de grup şi/sau termenul limită de înscriere. De asemenea, acesta poate hotărî ca una sau mai multe acţiuni individuale înscrise în registrul de grup să constituie „acţiune/acţiuni-model” (test claim/claims).


▪ Punerea în aplicare a procedurii de grup este condiţionată de inaplicabilitatea altor acţiuni civile (acţiunea colectivă a consumatorilor, acţiunea prin reprezentare).

c.  Hotărârea judecătorească

Hotărârea privind una/mai multe stări de fapt/de drept care au făcut obiectul ordonanţei pentru acţiunea de grup este obligatorie pentru părţile tuturor acţiunilor înscrise în registrul de grup în momentul pronunţării acesteia (cu excepţia cazului în care judecătorul decide altfel). Judecătorul poate stabili măsura în care hotărârea îşi produce efectele faţă de părţile unei acţiuni introduse ulterior pronunţării acesteia.

Fiind vorba de despăgubiri, judecătorul poate oferi membrilor grupului posibilitatea de a solicita stabilirea individuală a despăgubirilor (adresând, în acest sens, o nouă cerere unui judecător în fond) sau poate acorda despăgubiri colective, fixând, în funcţie de prejudiciul suferit de fiecare membru al grupului, criteriul de repartizare a sumelor.

Cu aprobarea judecătorului, partea nemulţumită poate face recurs. Dacă partea nemulţumită s-a înscris în registrul de grup după pronunţarea hotărârii, aceasta poate cere judecătorului ca hotărârea să nu îi fie opozabilă. 

B. Mecanisme similare cu acţiunea de grup


a. Acţiunea colectivă a consumatorilor reglementată de Legea din 1998 privind concurenţa 

▪ Articolul 47B din Legea din 1998 privind concurenţa conferă unor organizaţii autorizate de Ministerul Comerţului şi Industriei dreptul de a introduce o acţiune la Tribunalul de apel din domeniul concurenţei/Comisia de apel din domeniul concurenţei
, în numele a cel puţin doi consumatori care au suferit un prejudiciu ca urmare a încălcării reglementărilor naţionale/europene referitoare la concurenţa în materie de bunuri şi servicii, cu condiţia ca infracţiunea să fi fost constatată, într-o manieră definitivă, de Oficiul pentru comerţul corect/Oficiul pentru protecţia consumatorilor/Comisia Europeană.

Acţiunea colectivă a Asociaţiei consumatorilor se introduce în baza unei hotărâri judecătoreşti  de constatare a încălcării unei reguli concurenţiale (follow-on action). 
Pentru a fi parte în procedura colectivă angajată de Asociaţia consumatorilor, fiecare consumator prejudiciat trebuie să îşi exprime acordul expres, iar prejudiciul suferit de membrii grupului de consumatori trebuie fi fost provocat prin aceeaşi infracţiune.
 

▪ Legea din 8 aprilie 2010 privind serviciile financiare conferă Autorităţii pentru serviciile financiare noi competenţe vizând protecţia consumatorilor. Dacă Autoritatea constată în activitatea companiilor financiare nereguli care ar putea provoca/au provocat pagube consumatorilor, aceasta poate cere companiilor în cauză să stabilească un plan de redresare (consumer redress scheme).  Dacă între neregulile constatate şi prejudiciile suferite de consumatori se stabileşte o legătură de cauzalitate, planul de redresare trebuie să conţină şi măsuri reparatorii. Conform legii, consumatorul nemulţumit de măsurile reparatorii cuprinse în planul de redresare se poate adresa Avocatului financiar al poporului (Financial Ombudsman Service).

b. Acţiunea în reprezentare (Representative Rule)

Orice persoană poate introduce o acţiune în justiţie atât în nume propriu, cât şi în numele altor persoane („clasa reprezentaţilor”), dacă:

- numărul persoanelor reprezentate este de minimum 2;


- persoanele reprezentate au acelaşi interes, iar motivul plângerii este comun.

c. Pluralitatea de acţiuni similare 

În cazul pluralităţii de acţiuni similare, tribunalele au posibilitatea de a opta pentru una din următoarele trei proceduri: 

▪ Acţiunea-model (test case)
În mod tradiţional, procedura civilă permite tribunalului sesizat cu un număr mare de reclamaţii individuale prezentând una/mai multe probleme comune de fapt/de drept  să judece cea mai reprezentativă acţiune - „acţiunea model”- şi să le suspende pe celelalte. Pe baza hotărârii pronunţate, instanţa hotărăşte asupra tuturor cauzelor similare suspendate.  

▪ Consolidarea acţiunilor 

Art.3.1.(2)(g) din Reglementarea privind procedura civilă conferă tribunalului competenţa discreţionară de consolidare a acţiunilor cu care este sesizat în primă instanţă. Acţiunile sunt concentrate şi soluţionate ca o singură acţiune cu o pluralitate de părţi.

▪ Judecarea comună a acţiunilor

Articolul 3.1.(2)(h) din aceeaşi Reglementare conferă tribunalului dreptul de a judeca în comun două sau mai multe cauze. Deşi judecate simultan, acţiunile sunt considerate ca acţiuni individuale. 
3. ITALIA

În anul 2009, au fost instituite două tipuri de acţiuni de grup: o acţiune vizează protecţia drepturilor consumatorilor, iar cea de-a doua este menită să conducă la întărirea eficienţei serviciilor publice.

Acţiunea de grup având ca obiect protecţia drepturilor consumatorilor presupune sesizarea unui judecător specific. Acesta deschide procedura prin stabilirea termenului în care persoanele interesate pot solicita aderarea la grup. Ulterior, judecătorul stabileşte valoarea prejudiciului şi suma datorată victimelor.

Acţiunea de grup destinată întăririi eficienţei serviciilor publice intră în competenţa judecătorului administrativ. Obiectul acţiunii nu îl constituie repararea unui prejudiciu, ci un ordin adresat administraţiei în culpă de a face să înceteze situaţia care a determinat depunerea reclamaţiei. 


A. Acţiunea de grup reglementată de Codul consumului

Acţiunea de grup destinată protecţiei consumatorilor este reglementată de art. 140-bis din Codul consumului (aşa cum a fost modificat de art. 49 din Legea 99/2009 privind dezvoltarea şi internaţionalizarea întreprinderilor şi a energiei).
a. Câmpul de aplicare

Acţiunea de grup este menită să protejeze:

- drepturile contractuale ale mai multor consumatori/utilizatori care se află într-o situaţie identică faţă de aceeaşi întreprindere, inclusiv drepturile prevăzute în contractele scrise care conţin clauze limitative (precum cele referitoare la responsabilitatea co-contractanţilor) şi în contractele de modificare a formularelor destinate armonizării anumitor proceduri; 

- drepturile identice de care beneficiază consumatorii finali ai unui produs faţă de producătorul acestuia, chiar şi în absenţa unui contract;


- drepturile identice la compensarea prejudiciului pentru consumatorii/ utilizatorii victime ale practicilor comerciale neloiale sau comportamentelor anticoncurenţiale.

b. Cererea privind acţiunea de grup

▪ Cererea trebuie să vizeze drepturi individuale omogene ale consumatorilor/utilizatorilor care alcătuiesc un grup şi care, în această calitate, pot introduce o acţiune în justiţie (inclusiv prin intermediul unei asociaţii pe care o mandatează sau prin intermediul unui comitet din care fac parte) pentru obţinerea de daune/angajarea răspunderii unui terţ.

Consumatorii/utilizatorii care recurg la acţiunea de grup nu au obligaţia de a angaja un avocat, dar au obligaţia de a renunţa la orice acţiune individuală în restituire/despăgubire fondată pe acelaşi motiv.

Cererea se adresează tribunalului specializat pe probleme de protecţie a consumatorilor din capitala regiunii în care îşi are sediul întreprinderea în cauză. În Italia există 11 astfel de tribunale.    

▪ Admisibilitatea cererii. În cursul primei audieri (când Ministerul Public poate interveni), tribunalul se pronunţă, prin ordonanţă, asupra admisibilităţii cererii. Tribunalul poate suspenda procesul, dacă soluţionarea cauzei intră în competenţa unei autorităţi administrative independente/judecătorului administrativ. 

Tribunalul respinge cererea, dacă: este evident nefondată; există un conflict de interese; nu constată caracterul „identic” al drepturilor individuale invocate pentru introducerea acţiunii de grup; reclamantul-reprezentant nu pare a fi capabil să gestioneze corespunzător interesele membrilor grupului. 


În termen de 30 de zile de la notificare, ordonanţa de admitere a cererii poate face obiectul unui apel non-suspensiv în faţa Curţii de apel. Hotărârea se pronunţă de Camera de consiliu, în 40 de zile de la introducerea recursului.  


Prin Ordonanţa de admitere a cererii se stabilesc:


- modalităţile de publicitate a deschiderii procedurii;

- drepturile individuale încălcate, precum şi criteriile pentru aderarea la acţiunea de grup;

- perioada în care aderarea la grup este posibilă (maximum 120 de zile de la data publicării anunţului privind deschiderea procedurii);

- condiţiile pentru asigurarea contradictorialităţii, echităţii, eficienţei şi celerităţii procedurii;

- măsurile corespunzătoare pentru evitarea „repetărilor nepotrivite” sau a complicaţiilor;

- obligaţiile părţilor de a informa aderenţii la acţiunea de grup;

- condiţiile de desfăşurare a instrucţiei probatorii;

- cheltuielile de judecată. 

Grefa transmite Ministerului Dezvoltării Economice o copie a ordonanţei de admitere a cererii, pentru ca acesta să asigure publicarea ordonanţei (inclusiv pe pagina proprie de Internet).

Actul de aderare la acţiunea de grup deschisă trebuie să conţină informaţii referitoare la domiciliul ales de către părţi, la elementele constitutive ale drepturilor încălcate, precum şi documentele probatorii aferente.
După fixarea de către judecător a termenului de aderare la acţiunea de grup, introducerea unor noi acţiuni de grup referitoare la acelaşi fapt sau la aceeaşi societate nu este posibilă. Cererile care intervin anterior expirării acestui termen se adaugă, din oficiu, la acţiunea de grup aflată în procedură (cu condiţia de a fi introduse la acelaşi tribunal sau de a fi transmise acestuia de orice alt tribunal sesizat).


Termenul de prescripţie a acţiunii de grup începe să curgă de la data  notificării ordonanţei de admitere a cererii primului/primilor reclamant/reclamanţi sau, pentru reclamanţii ulteriori, de la data depunerii actului de aderare la grup. 

c. Hotărârea judecătorească

Hotărârea judecătorească poate stabili valoarea prejudiciului şi suma datorată reclamanţilor sau se poate defini un criteriu unitar de calculare a acestora. Dacă reclamaţia priveşte serviciile publice, în evaluarea prejudiciului, judecătorul ia în considerare prevederile regulamentului intern al serviciului public în cauză referitoare la despăgubirea utilizatorilor de servicii. 

Hotărârea, executorie în termen de 180 de zile de la  publicare, îşi produce efectele exclusiv faţă de aderenţii la acţiunea de grup.  

Renunţările şi tranzacţiile intervenite între părţi nu aduc atingere drepturilor aderenţilor la grup care nu au consimţit la acestea în mod expres.

B. Acţiunea de grup privind eficienţa serviciilor publice

Decretul legislativ nr.198/2009 pentru aplicarea Legii nr.15/2009 în materia acţiunii privind eficienţa administraţiilor şi a concesionarilor de servicii publice reglementează regimul juridic al acţiunii de grup (câmp de acţiune,  condiţii de admisibilitatea a cererii, conţinutul şi efectele hotărârii judecătoreşti). 

a. Câmpul de aplicare 

Obiectul acţiunii de grup constă în restabilirea bunei funcţionări a unui serviciu public. Acţiunea este îndreptată împotriva administraţiilor publice sau concesionarilor de servicii publice pentru:

- nerespectarea unor dispoziţii legale;


- fapta managerului serviciului public de a nu publica, în termenul legal, normele de aplicare ale unei legi/reglementări;

- încălcarea obligaţiilor prevăzute în regulamentul intern al serviciului public;

- nerespectarea normelor de calitate/normelor economice stabilite de autorităţile de reglementare;

- nerespectarea normelor de performanţă stabilite pentru administraţii.

Acţiunea nu poate fi introdusă împotriva: adunărilor parlamentare; Consiliului de Miniştri; altor organe constituţionale; autorităţilor administrative independente; organelor jurisdicţionale.

b. Cererea pentru acţiune

Cererea pentru acţiunea de grup poate fi introdusă de mai mulţi titulari de drepturi simultan consistente şi omogene, prejudiciaţi în mod concret de funcţionarea necorespunzătoare a unui serviciu public. Cererea poate fi introdusă şi de asociaţii. 

Cererea de acţiune nu poate fi introdusă dacă o procedură având acelaşi obiect este angajată în faţa unei autorităţi de reglementare. 

Introducerea acţiunii este adusă imediat  la cunoştinţa publicului (fiind postată pe pagina Internet a managerului/administraţiei în cauză) şi a ministerului în subordinea căruia se află serviciul public/administraţia publică în cauză.
Orice persoană care se află într-o situaţie juridică identică cu cea a membrilor grupului se poate alătura acestuia, în perioada de 20 de zile care precedă audierea (audierea se fixează în perioada cuprinsă între a  90-a şi a 120-a zi de după introducerea cererii de acţiune).

c. Hotărârea judecătorească

Dacă cererea este fondată, judecătorul administrativ pronunţă o hotărâre prin care solicită administraţiei/serviciului public în cauză să ia măsuri pentru remedierea situaţiei într-un termen corespunzător. În pronunţarea hotărârii, judecătorul ia în considerare atât mijloacele tehnice, financiare şi umane de care dispune pârâtul, cât şi necesitatea evitării cheltuielilor suplimentare suportate din fonduri publice.  

Hotărârea definitivă se comunică autorităţilor de control şi de reglementare competente, precum şi administraţiilor ierarhic superioare. Măsurile luate ca urmare a hotărârii judecătoreşti  se publică pe pagina Internet a ministerului în subordinea căruia se află administraţia publică în cauză. 


Această acţiune nu se introduce pentru obţinerea de despăgubiri de către una/mai multe persoane fizice prejudiciată/prejudiciate. Pentru obţinerea despăgubirilor, aceasta/acestea trebuie să folosească căile ordinare de atac. 

4. OLANDA

Acţiunea de grup a fost introdusă în Codul civil (art.7:907-7:910) şi în Codul de procedură civilă (Cartea 3, Titlul 14 – Class action, art.1013-1018) de Legea din 23 iunie 2005, cunoscută sub denumirea de „Rezoluţia colectivă pentru acţiunile de grup” .

În anul 2005, Curtea de Apel din Amsterdam a fost învestită cu o acţiune prin care se solicita autorizarea unei tranzacţii încheiate între autorul prejudiciului şi o organizaţie reprezentând interesele persoanelor vătămate. După consfinţirea de către instanţă, tranzacţia judiciară şi-a produs efectele faţă de toţi reclamanţii reprezentaţi.


Deşi legislaţia olandeză nu prevede un mod formal de exercitare a acţiunii de grup, reglementarea posibilităţii de tranzacţionare reprezintă un prim pas spre transpunerea acesteia în dreptul pozitiv. 

a. Câmpul de aplicare

▪ Încheierea acordului de despăgubiri şi cererea de extindere a efectelor acestuia asupra terţilor. Procedura debutează prin încheierea unui acord de despăgubire pentru paguba cauzată de unul/mai multe evenimente similare, între o fundaţie/asociaţie cu personalitate juridică deplină (reprezentantul persoanelor vătămate) şi autorul/autorii pagubei. 

▪ Conţinutul acordului. Conform art.907.2 din Codul civil,  acordul trebuie să cuprindă:


- descrierea grupului/grupurilor de persoane în favoarea cărora se încheie (luându-se în considerare natura şi gravitatea pagubei);


- indicarea cât mai exactă a numărului de persoane care fac parte din grup/grupuri;

- despăgubirea care urmează a fi acordată membrilor grupului/grupurilor;

- condiţiile pe care trebuie să le îndeplinească membrii grupului/grupurilor pentru a avea dreptul la despăgubire;

- numele şi adresele persoanelor vătămate care au făcut cunoscut faptul că nu doresc ca tranzacţia să le fie opozabilă.

În acord se poate prevedea stingerea dreptului la despăgubire după expirarea unui termen de un an, calculat din ziua în care s-a făcut cunoscută posibilitatea de a cere despăgubirea. 

b. Cererea de acţiune comună

▪ Obiectul cererii comune

Semnatarii acordului au dreptul de a solicita, în comun, judecătorului, să declare acordul aplicabil şi constrângător pentru persoanele prejudiciate.

Prin derogare de la regulile ordinare privind competenţa jurisdicţională,  cererea se prezintă, în primă instanţă, Curţii de apel din Amsterdam. 


Cererea comună trebuie să conţină:


- numele şi adresele solicitanţilor;


- descrierea evenimentului/evenimentelor la care se raportează acordul;

- numele şi adresele persoanelor cunoscute de solicitanţi şi în favoarea cărora s-a încheiat acordul;

- rezumatul acordului;

- precizarea clară a motivelor care stau la baza cererii.

Acordul se anexează cererii scrise.

Cererea comună de autorizare a acordului întrerupe termenul de prescripţie pentru orice drept de acţiune în daune-interese împotriva persoanelor care sunt părţi ale acordului. 

▪ Examinarea cererii. 
Conform art.907.3 din Codul civil, judecătorul respinge cererea dacă:

- acordul nu conţine dispoziţiile obligatorii prevăzute de Codul civil;


- valoarea despăgubirilor nu este rezonabilă în raport cu dimensiunea pagubei, cu simplitatea şi rapiditatea procedurii de obţinere a daunelor şi cu posibilele cauze ale prejudiciului; 

- onorarea creanţelor persoanelor vătămate este insuficient garantată;


- acordul nu conţine clauze privind evaluarea independentă a daunelor ce urmează a fi plătite;

- interesele persoanelor în beneficiul cărora a fost încheiat acordul sunt insuficient garantate;


- fundaţia/asociaţia semnatară a acordului nu este suficient de reprezentativă pentru interesele persoanelor vătămate;

- grupul nu este suficient de mare pentru a justifica cererea de autorizare a acordului de despăgubire;

- daunele (prevăzute în acord) urmează a fi suportate de o persoană juridică - terţ care nu este parte a acordului.


Anterior pronunţării hotărârii, judecătorul poate cere părţilor să completeze/modifice conţinutul acordului.  

În timpul examinării cererii, orice alte proceduri iniţiate în baza reclamaţiilor pentru care acordul prevede despăgubiri vor fi suspendate la cererea autorului pagubei - parte a acordului. 

Procedura suspendată se reia dacă:


- cererea în cauză are ca obiect obţinerea unei despăgubiri neprevăzute în acord;


- o persoană vătămată a depus o cerere prin care solicită ca acordul supus autorizării judecătorului să nu îi fie opozabil;

- a devenit o certitudine faptul că autorizarea acordul nu va avea ca rezultat obţinerea unei despăgubiri;

- acordul iniţial a fost reziliat;

- examinarea obiectului cererii necesită o perioadă foarte mare de timp.

În cursul examinării cererii, judecătorul poate cere efectuarea de expertize, cheltuielile implicate de acestea fiind suportate de unul/mai mulţi reclamanţi semnatari ai acordului.



c. Hotărârea judecătorească

 ▪  Anterior audierii, judecătorul dispune citarea părţilor ale căror nume figurează în cererea care îi este adresată, precum şi publicarea unui anunţ în unul/mai multe ziare, destinat părţilor care ar dori să depună un memoriu de apărare. Anunţul conţine o scurtă descriere a acordului şi consecinţele unei decizii judecătoreşti favorabile cererii de autorizare a acordului.  


După ce declaraţie constrângătoare (hotărârea judecătorească prin care acordul se declară a fi constrângător) capătă autoritate de lucru judecat, aceasta îşi produce efectele între părţile acordului. În înţelesul art.7:900 din Codul civil, orice persoană care are dreptul la despăgubire este considerată parte a acordului.

Excepţia o constituie persoanele vătămate care ar fi avut drept la o despăgubire şi care:


- au fost anunţate în termenul fixat de judecător (minimum 3 luni de la pronunţarea declaraţiei constrângătoare) şi au făcut cunoscut, în scris, faptul că nu doresc ca declaraţia constrângătoare să le fie opozabilă;

- în momentul pronunţării declaraţiei nu au avut cunoştinţă despre paguba suferită, dar, ulterior cunoaşterii acesteia au declarat în scris că nu doresc ca declaraţia constrângătoare să le fie opozabilă.

Declaraţia constrângătoare anulează orice clauză care ar elibera de angajament o parte a acordului în detrimentul persoanelor care au dreptul la despăgubire. Excepţia o constituie cazul în care o clauză ar permite tuturor părţilor să rezilieze acordul în maximum 6 luni de la termenul fixat de judecător, pe motiv că declaraţia constrângătoare are consecinţe asupra unui număr prea mic de persoane. Rezilierea acordului se publică în două ziare şi se comunică în scris fundaţiei/asociaţiei care a reprezentat interesele părţilor vătămate.

Hotărârea judecătorească se comunică reclamanţilor, persoanelor cunoscute care au dreptul la despăgubire, precum şi altor reclamanţi care au luat parte la procedură. Hotărârea, însoţită de anexe, se depune la grefă, pentru a putea fi consultată de persoanele interesate. 
Hotărârea face obiectul unui anunţ în unul sau mai multe ziare stabilit/stabilite de judecător. Anunţul conţine: o scurtă descriere a acordului; modalităţile de obţinere a despăgubirii; dacă acordul prevede, termenul în care persoanele interesate îşi pot revendica drepturile; consecinţele declaraţiei constrângătoare; termenele stabilite pentru plata despăgubirilor. 
Dacă cererea de autorizare a acordului este respinsă, sarcina de a informa persoanele în beneficiul cărora acordul a fost încheiat revine reclamanţilor. 

Deşi nu este supusă apelului, hotărârea poate face obiectul unui recurs în casaţie, introdus în comun de către reclamanţi. 
5. PORTUGALIA

Acţiunea de grup constituie una din formele dreptului la acţiune populară, drept garantat de art.52.3 din Constituţie: 
„Se recunoaşte tuturor dreptul la acţiune populară, exercitat personal sau prin intermediul asociaţiilor de apărare a intereselor în cauză, în cazurile şi formele prevăzute de lege, precum şi dreptul victimei/victimelor de a cere o despăgubire corectă, îndeosebi în următoarele scopuri:

a. prevenirea, încetarea sau acţionarea în justiţie a infracţiunilor contra sănătăţii publice, a drepturilor consumatorilor, a calităţii vieţii, a conservării mediului şi a patrimoniului cultural;

b. apărarea bunurilor statului, ale regiunilor autonome şi ale colectivităţilor locale.”

Dreptul la acţiunea de grup este reglementat de Legea 83/1995 privind dreptul procedural de participare şi acţiune populară (care instituie regimul general al dreptului la acţiune populară) şi Legea 24/1996 privind protecţia consumatorilor (care instituie regimul specific al dreptului la acţiune al consumatorilor). Cele două texte legale reglementează regimuri având trăsături similare regimului acţiunii de grup. 


A. Regimul general al acţiunii populare

Legea nr.83/1995  are un dublu obiect:


- pe de o parte, defineşte cazurile în care se exercită dreptul de participare populară la procedura administrativă;

- pe de altă parte, fixează condiţiile în care se poate recurge la acţiunea populară pentru prevenirea, încetarea sau urmărirea în justiţie a infracţiunilor menţionate de art.52.3 din Constituţie.

Legea prevede în mod expres necesitatea protecţiei „sănătăţii publice, a mediului, a calităţii vieţii, a consumului de bunuri şi servicii, a patrimoniului cultural şi a domeniului public” (art.1)


a.  Câmpul de aplicare a acţiunii populare

Dispoziţiile Legii nr.83/1995 reglementează acţiunea populară administrativă şi acţiunea populară civilă.

Acţiunea populară administrativă se introduce pentru: apărarea intereselor prevăzute la art.1 din Legea nr.83/1995; contestarea legalităţii oricărui act administrativ care aduce atingere aceloraşi interese. 

Acţiunea populară civilă poate fi exercitată în toate formele prevăzute de Codul de procedură civilă.
*
În ultimii ani, mai multe texte legale au extins câmpul de aplicare a dreptului la acţiunea populară. Astfel, art.32 din Codul valorilor mobiliare conferă acest drept asociaţiilor al căror principal scop statutar îl constituie protecţia investitorilor financiari, cu condiţia ca acestea să aibă minimum 200 de membri şi o activitate efectivă de cel puţin un an. Art.9.2 din Legea nr.107/2001 privind stabilirea bazelor politicii şi a regimului de protecţie şi valorificare a patrimoniului cultural permite introducerea acţiunii populare pentru protecţia bunurilor culturale şi a patrimoniului cultural. 


b. Cererea pentru acţiune populară

▪ Autorul cererii îi reprezintă pe toţi titularii aceluiaşi drept. Legea conferă titularilor dreptului în cauză posibilitatea de a refuza, anterior judecării cauzei, opozabilitatea deciziei finale (procedura opt aut/autoexcluderii).

Autorul cererii îi reprezintă – din proprie iniţiativă şi fără a fi condiţionat de existenţa unui mandat/autorizaţie – pe toţi titularii dreptului în cauză, cu excepţia celor care au intervenit individual direct în instanţă şi a celor care au recurs la procedura de autoexcludere.

▪ Dacă cererea este admisă, prin mijloacele de comunicare/publicare pe care le consideră corespunzătoare, judecătorul îi informează pe titularii drepturilor în cauză asupra deschiderii procedurii (fără a fi necesară identificarea personală a acestora). 

Judecătorul stabileşte, de asemenea, termenul în care titularii dreptului în cauză  pot refuza, prin act explicit, reprezentarea de către autorul cererii iniţiale. Refuzul are ca efect inopozabilitatea hotărârii pronunţate conform procedurii. 
▪ În cazul în care după audierea reprezentantului Ministerului Public/efectuarea verificărilor se constată existenţa unui dubiu manifest asupra posibilităţii de a obţine câştig de cauză, judecătorul are obligaţia de a respinge cererea. 


De asemenea, pentru a evita producerea unei pagube ireparabile/dificil de reparat, judecătorul poate conferi un efect suspensiv cererii supuse spre examinare. 


c. Hotărârea judecătorească

Hotărârea judecătorească stabileşte despăgubirile datorate de pârât, care pot avea forma unei sume globale corespunzătoare valorii intereselor prejudiciate ale persoanelor neidentificate individual sau a unei sume echivalente cu cea care ar rezulta din aplicarea prevederilor dreptului civil pentru titularii identificaţi ai drepturilor individuale în cauză.

Hotărârea se publică (sub formă de extrase, dacă este cazul), pe cheltuiala părţii care pierde procesul, în două ziare despre care se ştie că sunt citite de părţile interesate.

Hotărârea judecătorească îşi produce efectele faţă de toate persoanele titulare ale dreptului de care beneficiază autorul cererii (cu excepţia celor care au refuzat în mod expres să fie reprezentate de către acesta).


În cazul respingerii cererii, autorul acesteia suportă cheltuielile de judecată; cuantumul acestora, cuprins între 1/10 şi ½ din valoarea taxei obişnuite, se stabileşte în funcţie de situaţia financiară/economică a solicitantului şi de motivul (procedural sau de fond) care a condus la respingerea cererii. 


B. Regimul specific aplicabil cererilor consumatorilor


În baza dreptului la prevenire conferit consumatorilor, Legea nr.24/1996 a instituit „acţiunea în încetare”.
▪ Obiectul acţiunii în încetare constă în „îndreptarea sau determinarea încetării practicilor păguboase pentru drepturile consumatorilor”. Sunt considerate „păguboase” practicile care:  aduc un prejudiciu sănătăţii/siguranţei fizice a consumatorilor; se caracterizează prin utilizarea generală a clauzelor interzise; sunt expres interzise de lege.

▪ Titularii dreptului la acţiunea în încetare: consumatorii direct lezaţi; consumatorii/asociaţiile consumatorilor care nu sunt direct lezaţi; Ministerul Public sau Institutul Consumatorului când este vorba despre „interese omogene, colective sau difuze”. 


▪ Conţinutul hotărârii judecătoreşti. Hotărârea poate conţine sancţiunile pecuniare prevăzute de Codul civil, fără a se aduce atingere despăgubirii acordate. Cheltuielile de publicare a hotărârii judecătoreşti se suportă de către autorul pagubei. 

▪ În cazul respingerii cererii, autorul acesteia va suporta cheltuielile aferente, al căror cuantum, cuprins între 1/10 şi valoarea totală a taxei obişnuite, este stabilit de judecător, în funcţie de situaţia financiară/economică a solicitantului şi de motivul (procedural sau de fond) care a determinat respingerea cererii.
*

Într-un studiu realizat de prof. Rachael Mulheron, s-a arătat că Asociaţia consumatorilor - DECO – a prezentat unele propuneri privind îmbunătăţirea mecanismului acţiunii în încetare: instituirea dreptului persoanelor care nu au cetăţenie portugheză de a utiliza mecanismele în vigoare şi a dreptului grupurilor constituite ad hoc de a recurge la această procedură; îmbunătăţirea mecanismului autoexcluderii, care nu permite întotdeauna consumatorilor să iasă din cadrul procedurii; introducerea unui mecanism specific pentru a obliga părţile să respecte hotărârile judecătoreşti; clarificarea regulilor de calcul al pagubelor şi de repartizare a despăgubirilor.

6. SUEDIA


Introdusă în dreptul suedez în anul 2003, acţiunea de grup poate fi exercitată în toate cauzele civile, precum şi în cauzele care privesc atingeri aduse mediului înconjurător.
Solicitanţii - persoane fizice, asociaţii sau autorităţi publice - sesizează judecătorul cu cererea pentru acţiunea de grup. Asupra introducerii cererii, judecătorul informează  persoanele susceptibile să facă parte din grup, solicitând acestora confirmarea scrisă a dorinţei de a participa la procedură. Conform legii, orice persoană care doreşte să devină beneficiarul procedurii de grup trebuie să declare expres acest lucru (sistemul opt-in). 
Cererea se admite numai în cazul în care utilizarea procedurii de grup permite soluţionarea cauzei mai rapid decât alte proceduri judiciare în vigoare.  


Decizia judecătorului asupra cererii pentru acţiunea de grup are autoritate de lucru judecat numai faţă de membrii grupului.


În Suedia, există două tipuri de acţiune de grup:


- acţiunea instituită de Legea SFS-2002-599 privind acţiunea de grup
;

- acţiunea introdusă în faţa Consiliului naţional al reclamaţiilor consumatorilor.

A. Acţiunea de grup instituită prin Legea  SFS-2002-599

Legea defineşte acţiunea de grup ca fiind „acţiunea introdusă de un reclamant reprezentând mai multe persoane, care îşi produce efectele juridice numai faţă de persoane reprezentate, chiar dacă acestea nu sunt părţi în procedură” (art.1). 

a. Câmpul de aplicare 

Procedura acţiunii de grup se aplică tuturor acţiunilor individuale care pot fi introduse în faţa instanţelor civile de drept comun (în baza Codului de procedură civilă), precum şi acţiunilor introduse în baza prevederilor Codului privind mediul înconjurător.

În practică, acţiunile de grup vizează încălcarea drepturilor prevăzute de legislaţia privind mediul înconjurător, de legislaţia muncii şi de legislaţia privind protecţia consumatorilor. 
b. Cererea pentru acţiunea de grup

▪ În funcţie de identitatea reclamantului, legea distinge trei categorii de acţiuni colective:

Acţiunea privată de grup. Poate fi introdusă de o persoană fizică/juridică care: acţionează ca reprezentant al unui grup mare de persoane; a suferit ea însăşi un prejudiciu; poate pretinde calitatea de parte în procedură.

Acţiunea organizaţiei. Poate fi angajată de o asociaţie cu scop nelucrativ pentru protecţia intereselor salariaţilor/consumatorilor, în litigiile dintre aceştia şi comercianţii de mărfuri, bunuri şi alte prestaţii destinate utilizării private.

Acţiunea publică de grup. Poate fi introdusă de autoritatea desemnată de către Guvern (în funcţie de natura contenciosului) pentru a reprezenta membrii grupului. În principal, aceste autorităţi sunt Ombudsman-ul pentru protecţia consumatorilor şi Agenţia pentru protecţia mediului. 

▪ Cererea pentru acţiune colectivă trebuie să conţină numele şi adresele membrilor grupului sau informaţii care să permită identificarea acestora (de exemplu, pasagerii unui mijloc de transport sau abonaţii unui ziar). Apartenenţa la grup este supusă unei manifestări exprese de voinţă (sistemul opt in). 
Prin curier individual sau prin orice alt mijloc (de exemplu, publicarea în presă), judecătorul informează asupra deschiderii procedurii toate persoanele susceptibile de a aparţine grupului, solicitându-le confirmarea scrisă a dorinţei de a face parte din grup. Confirmarea scrisă se transmite în termenul stabilit de judecător. 

Judecătorul îl poate autoriza pe reclamant să extindă acţiunea de grup la noi membri, cu condiţia de a nu provoca astfel încetinirea procedurii şi de a nu aduce prejudicii pârâtului. 

În principiu, acţiunile de grup se judecă de cele 68 de tribunale districtuale desemnate de Guvern. Acţiunile de grup având ca obiect atingeri aduse mediului înconjurător se judecă de 5 tribunale specializate.  


Condiţii de admitere a acţiunii de grup:

- elementele de fapt/de drept care stau la baza pretenţiilor fiecărui membru al grupului trebuie să fie comune sau conexe;

- acţiunea de grup nu trebuie să fie nejustificată în raport cu elementele de fapt/de drept invocate;

- acţiunea de grup trebuie să constituie cea mai potrivită procedură comparativ cu alte proceduri judiciare;

- grupul trebuie definit sub aspectul mărimii, al conţinutului comun al reclamaţiilor etc.;

- autorul cererii trebuie să fie cea mai potrivită persoană pentru a-i reprezenta pe membrii grupului; în stabilirea reprezentantului se ia în considerare interesul individual şi resursele financiare ale acestuia.

c. Hotărârea judecătorească

Judecătorul poate pronunţa o hotărâre care, pentru unii membri ai grupului, constituie hotărârea finală, dar care, pentru alţi membri, poate stabili amânarea examinării unui anumit aspect. În acest ultim caz, judecătorul fixează şi termenul înăuntrul căruia membrii grupului care nu au obţinut hotărârea finală pot solicita examinarea problemei nesoluţionate. 

Hotărârea judecătorească conţine numele membrilor grupului faţă de care îşi produce efectele. Pentru toţi membrii grupului, hotărârea are autoritate de lucru judecat. 

În principiu, apelul împotriva hotărârii se introduce numai de grup/în numele întregului grup. Cu toate acestea, un membru al grupului poate face apel în numele unei părţi a grupului/în nume propriu, dacă hotărârea aduce atingere drepturilor acesteia/acestuia. 

Reprezentantul grupului are dreptul de a negocia cu pârâtul; în acest caz, soluţionarea pe cale amiabilă îşi produce efectele asupra membrilor grupului, după confirmarea acesteia prin hotărâre judecătorească. 

B. Acţiunea de grup introdusă la Consiliul naţional pentru reclamaţiile consumatorilor


Acţiunea în numele unui grup de consumatori poate fi introdusă în faţa Consiliului naţional pentru reclamaţiile consumatorilor de către Ombudsman-ul pentru protecţia consumatorului sau, dacă acesta refuză, de către o asociaţie a consumatorilor.

O astfel de procedură este admisă numai dacă poate fi justificată din punct de vedere al interesului public. 
Acţiunea vizează toţi membrii grupului în cauză, fără ca aceştia să aibă obligaţia de a întreprinde demersuri speciale. 

Consiliul naţional al reclamaţiilor consumatorilor nu este o structură a sistemului judiciar. Organismul este format din reprezentanţi ai categoriilor profesionale şi ai consumatorilor, fiind condus de un jurist desemnat de Guvern. Consiliul emite simple recomandări, care nu obligă părţile, dar care, de cele mai multe ori, sunt respectate de către acestea.  
7. Notă de sinteză
Câmpul de aplicare al acţiunii de grup

Acţiunea de grup poate avea un câmp de aplicare extins la toate acţiunile civile - în Anglia, Olanda, Portugalia şi Suedia - sau limitat la acţiunile în daune-interese pentru pagube provocate de furnizarea unor informaţii financiare eronate/neexecutarea unui contract încheiat în baza Legii privind achiziţiile şi ofertele publice de cumpărare în Germania/acţiunile privind respectarea drepturilor consumatorilor/utilizatorilor şi a victimelor practicilor comerciale neloiale/comportamentelor anticoncurenţiale în Italia.

Constituirea grupului

▪ Numărul membrilor grupului

Pentru constituirea unui grup, legea italiană şi legea portugheză nu prevăd un număr minim de solicitanţi. 

Trei legi prezentate fixează pragul la:


- minimum un solicitant care a sesizat judecătorul în fond, cu condiţia existenţei/posibilităţii existenţei unui anumit număr de acţiuni individuale având acelaşi obiect - Anglia;


- cel puţin o persoană, fie că este vorba despre o persoană care a suferit un prejudiciu, de o asociaţie cu scop nelucrativ pentru protecţia intereselor salariaţilor/consumatorilor sau de o autoritate publică, precum Avocatul Poporului - Suedia;

- cel puţin 10 cereri în procedura-model prezentate de solicitanţi care au sesizat judecătorul de fond în procedura prealabilă - Germania. Grupul se constituie din iniţiativa părţii/părţilor care sesizează judecătorul. În acest scop, în cerere se menţionează numele persoanelor care ar putea fi interesate de cerere întrucât au fost victime ale pagubei/au suferit un prejudiciu.


Regimul aplicabil în Olanda este considerat ca fiind un regim de excepţie, întrucât prevede nu numai constituirea unui grup, ci şi semnarea de către membrii grupului a unui acord, anterior sesizării judecătorului.  


▪ Posibilitatea de a adera (opt in) sau de a refuza aderarea la grup (opt aut)

În cadrul sistemului opt in, persoanele interesate pot adera din propria dorinţă la un grup constituit în prealabil; în cadrul sistemului opt aut, persoanele interesate îşi manifestă expres dorinţa de a nu face parte din grupul deja constituit.

În Anglia, Italia şi Suedia este reglementată procedura opt in, conform căreia terţii îşi pot exprima voinţa de a adera la un grup constituit. În Anglia, este suficient ca persoanele care au introdus o acţiune individuală să solicite înscrierea  în registrul grupului, adresând judecătorului o cerere în acest scop (în principiu, persoanele înscrise în registru sunt în mod automat părţi în procedura colectivă). Judecătorul poate stabili criterii de înscriere în registrul grupului şi/sau un termen limită de înscriere.


În Italia, persoanele care doresc să se asocieze la acţiunea de grup trebuie să depună la grefa tribunalului - în termen de 120 de zile de la emiterea ordonanţei privind admisibilitatea cererii de constituire a grupului - un act de aderare.

În Suedia, apartenenţa la grup este condiţionată de o manifestare expresă de voinţă. În anumite condiţii, judecătorul poate permite solicitantului să extindă acţiunea de grup la noi membri.

În schimb, Olanda şi Portugalia au recurs la sistemul opt aut (de autoexcludere).


În Olanda, imediat după publicarea anunţului de deschidere a procedurii pentru obţinerea hotărârii judecătoreşti de omologare a caracterului constrângător al acordului, persoanele care nu doresc să accepte efectele acordului trebuie să aducă la cunoştinţa magistratului, în scris, acest lucru.


În mod similar, în Portugalia, semnatarul cererii pentru acţiunea colectivă este reprezentantul tuturor persoanelor susceptibile de a formula cereri similare, cu excepţia celor care refuză ca decizia finală să le fie opozabilă. 

Sesizarea judecătorului

▪ Tribunalul competent


În privinţa competenţei judecării cererilor pentru acţiunea de grup,  există două sisteme. În cadrul primului sistem, cererea se soluţionează în virtutea regulilor de competenţă ale dreptului comun, în timp ce în cadrul celui de-al doilea sistem, competenţa aparţine unor tribunale specializate.  


- În Anglia, soluţionarea cererii pentru acţiunea de grup intră în competenţa judecătorilor din cadrul tribunalelor civile; iniţiativa deschiderii procedurii pentru emiterea ordonanţei privind acţiunea de grup poate aparţine şi judecătorului, cu condiţia obţinerii acordului organului judecătoresc ierarhic superior. Dosarul se soluţionează de către “judecătorul manager” din cadrul tribunalului civil.

- În Suedia, există 68 de tribunale districtuale învestite cu competenţa judecării cererilor pentru acţiunea de grup. Cererile pentru acţiunile colective referitoare la dreptul privind mediul înconjurător sunt examinate de 5 tribunale specializate.


- În Italia, există 11 tribunale care au competenţa soluţionării cererilor pentru acţiunea de grup.

- În Olanda, această competenţă revine Curţii de apel din Amsterdam.

- În Germania, semnatarul cererii în procedură-model sesizează judecătorul de fond, care sesizează tribunalul regional superior (în subordinea căruia se află).

▪ Conţinutul cererii adresate judecătorului


În Anglia, Suedia, Olanda şi Germania, cererea trebuie să conţină informaţii referitoare la: natura litigiului; numărul şi natura acţiunilor individuale care sunt sau pot fi introduse în justiţie; caracteristicile grupului (şi/sau subgrupurilor) de reclamanţi.

Suplimentar, în Olanda, acordul, încheiat anterior sesizării tribunalului între reclamanţi şi pârât, se anexează cererii pentru acţiunea de grup. 

În Portugalia legea nu reglementează expres conţinutul cererii pentru acţiunea populară (acţiune echivalentă cu acţiunea de grup), aceasta putând avea toate formele prevăzute de Codul de procedură civilă. Nici în Italia legea nu reglementează conţinutul cererii; se precizează doar faptul că obiectul cererii trebuie să constea în protecţia drepturilor consumatorilor/utilizatorilor. 


Germania reprezintă un caz particular, întrucât în cererea în procedură - model adresată judecătorului sesizat în primă instanţă, reclamantul trebuie să demonstreze că hotărârea judecătorească poate fi aplicată şi în alte cauze similare. 
Examinarea cererii 

▪ Admisibilitatea cererii


Nici legea germană şi nici cea olandeză nu prevăd condiţii speciale în materie. În Portugalia, judecătorul respinge cererea civilă în cazul în care constată existenţa unui dubiu evident în ce priveşte posibilitatea de a obţine câştig de cauză. 

În Italia, în cursul primei audieri, tribunalul respinge cererea dacă: cererea este în mod evident nefondată; constată existenţa unui conflict de interese;  drepturile individuale invocate pentru introducerea acţiunii colective nu sunt identice; autorul cererii nu poate reprezenta interesele grupului într-o manieră adecvată.


În Suedia, judecătorul admite cererea dacă: acţiunea colectivă este justificată; constată că autorul cererii este cel mai potrivit reprezentant al grupului, luând în considerare interesul personal al acestuia, precum şi resursele sale financiare. Judecătorul se asigură astfel că elementele care fundamentează pretenţiile membrilor grupului sunt comune/conexe şi că, în raport cu alte proceduri judiciare, acţiunea de grup este mai potrivită procedură. 

În Anglia, ordonanţa pentru  acţiunea de grup se pronunţă dacă: acţiunea ridică probleme de fapt sau de drept comune/conexe; sunt respectate principiile generale care guvernează sistemul judiciar (regim corect şi echitabil de soluţionare a cererii; gestionarea eficientă şi puţin costisitoare a dosarelor; principiul contradictorialităţii). Atât pentru tribunal, cât şi pentru părţile aflate în litigiu, procedura acţiunii de grup trebuie să prezinte un avantaj major faţă de alte proceduri judiciare.   


▪ Publicitatea cererii


În Anglia şi Portugalia, modalităţile de publicare a deschiderii procedurii se stabilesc de către judecătorul cauzei. În Suedia, judecătorul trebuie să informeze persoanele interesate atât prin curier individual, cât şi prin orice altă modalitate (de exemplu, publicarea în presă). În Olanda, pentru a informa părţile interesate, judecătorul poate utiliza publicitatea prin presă. 


În Germania, cererea se publică în Buletinul anunţurilor oficiale (gestionat pe cale electronică), la rubrica „Registrul reclamaţiilor făcute în aplicarea legii KapMuG.”

În Italia, Ministerul Dezvoltării Economice asigură publicitatea ordonanţei privind admiterea cererii, trimisă, în copie, de grefa tribunalului. 
Conţinutul hotărârii judecătoreşti
▪ Dispoziţii generale

În Anglia, hotărârea se pronunţă asupra problemelor de fapt şi de drept invocate, dar nu stabileşte cuantumul despăgubirii. 
În Germania, tribunalul regional superior care aprobă „procedura-model” statuează asupra existenţei elementelor care fondează/exclud pretenţia sau asupra necesităţii clarificării problemelor de drept prezentate spre examinare.  

În Suedia, judecătorul poate pronunţa o hotărâre care, pentru unii membri ai grupului, constituie hotărârea finală asupra problemelor de fond şi care, pentru alţi membri, stabileşte amânarea examinării unui anumit aspect. În acest ultim caz, judecătorul fixează şi termenul înăuntrul căruia membrii grupului care nu au obţinut hotărârea finală pot solicita examinarea problemei nesoluţionate.

În Olanda, judecătorul pronunţă hotărârea de omologare a acordului încheiat între membrii grupului. Judecătorul poate respinge cererea prezentată de părţi, dacă suma despăgubirilor nu este rezonabilă în raport cu dimensiunea pagubei, cu simplitatea şi rapiditatea procedurii, precum şi cu posibilele cauze ale prejudiciului. De asemenea, cererea se respinge dacă: există dubii asupra posibilităţii de despăgubire corespunzătoare a titularilor creanţelor; acordul nu prevede suma  cerută cu titlu de despăgubire; interesele persoanelor în beneficiul cărora s-a încheiat acordul sunt insuficient garantate.

▪ Dispoziţii speciale privind stabilirea despăgubirii


În materia despăgubirilor, dispoziţiile legale sunt diferite. 

În Italia şi Portugalia, legea prevede în mod expres condiţiile în care judecătorul stabileşte valoarea despăgubirii. În Italia, tribunalul pronunţă o hotărâre prin care defineşte, într-o manieră echitabilă, fie valoarea prejudiciului şi suma datorată reclamanţilor, fie un criteriu unitar de calculare a acestora. În Portugalia, tribunalul precizează modalităţile de plată a despăgubirii (globală sau individualizată).
În Olanda, judecătorul verifică numai conţinutul acordului încheiat anterior între membrii grupului. Acordul cuprinde clauze referitoare la despăgubirea care urmează a fi acordată membrilor grupului, la modul de stabilire şi obţinere a acesteia. Hotărârea judecătorească de autorizare a acordului este ea însăşi constrângătoare. Din considerente de echitate, judecătorul poate stabili valoarea despăgubirii; mai mult, pentru soluţionarea unor eventuale cereri depuse după stabilirea valorii globale a despăgubirii, judecătorul poate stabili un sistem de modelare a cuantumului despăgubirii.  

În Germania, judecătorul nu stabileşte valoarea despăgubirii. 

În Anglia, judecătorul poate invita membrii grupului să solicite individual judecătorului în fond despăgubiri pentru prejudiciul suferit sau poate stabili valoarea globală a despăgubirii, fixând, în funcţie de prejudiciul suferit de fiecare membru al grupului, criteriul de repartizare a acesteia. 
Căile de atac

În Germania, hotărârea tribunalului regional superior nu poate fi atacată.  

În Italia, ordonanţa de admisibilitate a cererii poate face obiectul unui apel non suspensiv în faţa curţii de apel, în termen de 30 de zile de la notificarea acesteia.


În Olanda, hotărârea judecătorească poate fi supusă numai recursului în casaţie, introdus, în comun, de membrii grupului.


În Suedia, apelul împotriva hotărârii se introduce în numele întregului grup. Cu toate acestea, orice membru al grupului poate face apel în numele unei părţi a grupului/în nume propriu, dacă hotărârea aduce atingere drepturilor acesteia/acestuia.

În Anglia, cu aprobarea judecătorului, partea nemulţumită poate face recurs. 

Efectele hotărârii judecătoreşti

În principiu, hotărârea judecătorească îşi produce efectele faţă de persoanele care şi-au manifestat dorinţa de a face parte din grup/persoanele care nu au refuzat să facă parte din grup. Dispoziţii complementare reglementează situaţia persoanelor care nu se află în una din aceste două ipostaze, pentru că, de exemplu, paguba a survenit după expirarea termenului procedural de aderare la grup/refuz de a face parte din grup.


În Italia, hotărârea de fond nu îşi produce efectele asupra cererilor individuale introduse de persoane care nu au aderat la acţiunea de grup. După fixarea de către judecător a termenului pentru aderarea la acţiunea de grup, nu este posibilă introducerea, înăuntrul acestui termen, de noi acţiuni de grup referitoare la acelaşi fapt/aceeaşi societate. Cererile care intervin anterior expirării acestui termen se adaugă, din oficiu, la acţiunea de grup aflată în procedură.


În Olanda, legea permite părţilor să rezilieze acordul iniţial în cazul în care constată că acordul şi-ar produce efectele faţă de un număr prea mic de persoane. 


▪ Cazul particular al „acţiunii-model”


În Anglia şi Germania, judecătorul poate conferi hotărârii pronunţate statutul de „decizie-model”. 
În Anglia, „judecătorul manager” poate desemna una/mai multe acţiuni individuale înscrise în registrul de grup, ca „acţiune/acţiuni model”.

În Germania, decizia-model a tribunalului regional superior este obligatorie pentru tribunalele sesizate în fond. 
III. REGLEMENTĂRI PRIVIND ACŢIUNILE DE INTERES COMUN ÎN FRANŢA ŞI ROMÂNIA
1. FRANŢA


În dreptul francez, principiul “nul ne plaide par procureur” interzice prezenţa la proces a unei persoane fizice/juridice care acţionează pentru apărarea drepturilor unei persoane a cărei identitate refuză să o dezvăluie, privând astfel persoana cu care se află în conflict de posibilitatea de a contesta în deplină cunoştinţă de cauză drepturile părţii absente la proces.

Aplicarea destul de strictă a acestui principiu nu a permis adoptarea de reglementări legale referitoare la acţiunea de grup.
 

O acţiune similară acţiunii de grup este acţiunea în co-reprezentare a consumatorilor, reglementată de Codul privind consumul  (articolele L.422.1 - 422.3).

 

Mai mulţi consumatori care au suferit un prejudiciu individual provocat de o sursă comună (constând, de regulă, în fapta ilicită a aceluiaşi profesionist) pot încredinţa unei asociaţii de consumatori un mandat de reprezentare comună, împuternicind-o să acţioneze în justiţie împotriva autorului faptei, în numele lor şi pentru repararea prejudiciului. 

Pentru a fi admisă, acţiunea în co-reprezentare a consumatorilor, introdusă prin intermediul unei asociaţii de profil,  trebuie să se fondeze pe următoarele premise: 
- mandatul de reprezentare procesuală să emane de la persoane fizice identificabile nominal, care au suferit un prejudiciu în calitate de consumatori; 
- prejudiciile individuale (materiale şi/sau morale) să aibă o origine comună, cu antrenarea răspunderii - delictuale, contractuale ori extracontractuale – a aceluiaşi profesionist; 
- acordul pentru mandatarea asociaţiei de consumatori să fie exprimat individual şi îmbrace forma scrisă; este interzisă solicitarea, de către o asociaţia a consumatorilor, a unui mandat de reprezentare procesuală pe calea unui apel public televizat, radiofonic ori prin afişaj; 
- mandatul individual de reprezentare să aibă un obiect determinat şi să confere asociaţiei dreptul de a îndeplini toate actele procedurale necesare soluţionării litigiului; acţiunea poate fi introdusă atât în faţa unei instanţe civile, cât şi a unei instanţe penale, prin constituirea ca parte civilă.

2. ROMANIA


În România, acţiunile colective pot fi exercitate prin intermediul sindicatelor - în domeniul apărării drepturilor/intereselor profesionale, economice, sociale, culturale şi sportive ale membrilor de sindicat – şi prin intermediul asociaţiilor consumatorilor – în domeniul protecţiei consumatorilor.

A. Acţiunea sindicatelor


Sindicatele sunt asociaţii cu personalitate juridică constituite pe criterii profesionale în scopul apărării drepturilor, intereselor profesionale, economice, sociale, culturale şi sportive ale membrilor de sindicat, drepturi prevăzute atât în contractele colective de muncă, cât şi în pactele, tratatele şi convenţiile internaţionale la care România este parte.


În ce priveşte constituirea sindicatului, art.2 din Legea 54/2003 privind sindicatele prevede următoarele: 
“Art. 2. - (1) Persoanele încadrate în muncă şi funcţionarii publici au dreptul să constituie organizaţii sindicale şi să adere la acestea. Persoanele care exercită, potrivit legii, o meserie sau o profesiune în mod independent, membrii cooperatori, agricultorii, precum şi persoanele în curs de calificare au dreptul, fără nici o îngrădire sau autorizare prealabilă, să adere la o organizaţie sindicală. 

(2) Pentru constituirea unei organizaţii sindicale este necesar un număr de cel puţin 15 persoane din aceeaşi ramură sau profesiune, chiar dacă îşi desfăşoară activitatea la angajatori diferiţi. 

(3) Nici o persoană nu poate fi constrânsă să facă sau să nu facă parte, să se retragă sau nu dintr-o organizaţie sindicală. 

(4) O persoană poate face parte în acelaşi timp numai dintr-o singură organizaţie sindicală. “

Există categorii profesionale care nu se pot constitui în sindicate: demnitarii; persoanele care deţin funcţii de conducere; magistraţii, personalul militar din anumite ministere/servicii şi din unităţile aflate în subordinea acestora.


Modalitatea de obţinere a personalităţii juridice este reglementată de articolele 14-17 din Legea 54/2003.

“Art. 14. - (1) Pentru dobândirea personalităţii juridice de către organizaţia sindicală, împuternicitul special al membrilor fondatori ai sindicatului, prevăzut în procesul-verbal de constituire, trebuie să depună o cerere de înscriere la judecătoria în a cărei rază teritorială îşi are sediul aceasta. 

(2) La cererea de înscriere a organizaţiei sindicale se anexează originalul şi câte două copii certificate de reprezentantul legal de pe următoarele acte: 

a) procesul-verbal de constituire a organizaţiei sindicale, semnat de cel puţin 15 membri fondatori; 

b) statutul organizaţiei sindicale; 

c) lista membrilor din organul de conducere al organizaţiei sindicale, cu menţionarea numelui, prenumelui, codului numeric personal, profesiunii şi domiciliului; 

d) procura autentică a împuternicitului special, dată prin procesul-verbal de constituire prevăzut la lit. a). 
Art. 15. - (1) Judecătoria competentă, potrivit art.14 alin.(1), la primirea cererii de înscriere este obligată ca, în termen de cel mult 5 zile de la înregistrarea acesteia, să examineze: 

a) dacă s-au depus actele prevăzute la art.14 alin. (2); 

b) dacă actul constitutiv şi statutul organizaţiei sindicale sunt conforme prevederilor legale în vigoare. 

(2) În cazul în care constată că cerinţele legale pentru constituirea organizaţiei sindicale nu sunt îndeplinite, preşedintele completului de judecată îl citează în camera de consiliu pe împuternicitul special prevăzut la art.14 alin. (1), căruia îl solicită, în scris, remedierea neregularităţilor constatate, în termen de cel mult 7 zile. 

(3) În cazul în care sunt întrunite cerinţele prevăzute la alin. (1), instanţa va proceda la soluţionarea cererii în termen de 10 zile, cu citarea împuternicitului special al membrilor fondatori ai organizaţiei sindicale. 

(4) Instanţa pronunţă o hotărâre motivată de admitere sau de respingere a cererii. 

(5) Hotărârea judecătoriei se comunică semnatarului cererii de înscriere, în termen de cel mult 5 zile de la pronunţare. 

Art. 16. - (1) Hotârârea judecătoriei este supusă numai recursului. 

(2) Termenul de recurs este de 15 zile şi curge de la comunicarea hotărârii. Pentru procurer, termenul de recurs curge de la pronunţare. 

(3) Recursul se judecă cu citarea împuternicitului special al membrilor fondatori ai organizaţiei sindicale, în termen de 45 de zile. Instanţa de recurs redactează decizia şi restituie dosarul judecătoriei în termen de 5 zile de la pronunţare. 
Art. 17. - (1) Judecătoria este obligată să ţină un registru special, în care se înscriu: denumirea şi sediul organizaţiei sindicale, numele şi prenumele membrilor organului de conducere, codul numeric personal al acestora, data înscrierii, precum şi numărul şi data hotărârii judecătoreşti definitive de admitere a cererii de înscriere. 

(2) Înscrierea în registrul special prevăzut la alin. (1) se face din oficiu, în termen de 7 zile de la data rămânerii definitive a hotărârii pronunţate de judecătorie.” 


În exercitarea atribuţiilor prevăzute de lege, organizaţiile sindicale au dreptul de a angaja orice acţiune prevăzută de lege, inclusiv acţiunea în justiţie în numele membrilor lor, fără a fi necesar un mandat expres din partea acestora. Pe de altă parte, acţiunea nu poate fi introdusă/continuată de organizaţia sindicală dacă cel în cauză se opune sau renunţă la judecată. Acţiunea civilă colectivă a sindicatului este guvernată de principiul disponibilităţii, conform căruia opoziţia persoanei interesate sau renunţarea acesteia poate pune capăt demersului judiciar colectiv (sistemul opt aut).

Lipsa unui mandat convenţional expres nu înseamnă totuşi inexistenţa acordului tacit/expres al persoanelor ale căror interese sunt protejate pe cale de acţiune, chiar dacă art.28, alin.2 din Legea 54/2003 prevede efectele opoziţiei şi ale renunţării la judecată ale acestora.

“Art. 28. - (1) Organizaţiile sindicale apără drepturile membrilor lor, ce decurg din legislaţia muncii, statutele funcţionarilor publici, contractele colective de muncă şi contractele individuale de muncă, precum şi din acordurile privind raporturile de serviciu ale funcţionarilor publici, în faţa instanţelor judecătoreşti, organelor de jurisdicţie, a altor instituţii sau autorităţi ale statului, prin apărători proprii sau aleşi. 

(2) În exercitarea atribuţiilor prevăzute la alin.(1) organizaţiile sindicale au dreptul de a întreprinde orice acţiune prevăzută de lege, inclusiv de a formula acţiune în justiţie în numele membrilor lor, fără a avea nevoie de un mandat expres din partea celor în cauză. Acţiunea nu va putea fi introdusă sau continuată de organizaţia sindicală dacă cel în cauză se opune sau renunţă la judecată. “

În practica judiciară, s-a apreciat că acest text de lege acordă sindicatului calitate procesuală activă pentru apărarea drepturilor membrilor săi.

B.  Acţiunile asociaţiilor pentru protecţia consumatorilor


Conform OUG nr.21/1992 privind protecţia consumatorilor, asociaţiile pentru protecţia consumatorilor sunt organizaţii neguvernamentale cu personalitate juridică şi care, fără a urmări realizarea de profit pentru membrii lor, au ca unic scop apărarea drepturilor şi intereselor legitime ale membrilor lor sau ale consumatorilor, în general.

„Art. 30
In sensul prezentei ordonanţe, asociaţiile pentru protecţia cumpărătorilor sunt considerate organizaţii neguvernamentale, ca persoane juridice, conform legii, şi care, fără a urmări realizarea de profit pentru membrii lor, au ca unic scop apărarea drepturilor şi intereselor legitime ale membrilor lor sau ale consumatorilor, în general.
Art. 31
Asociaţiile pentru protecţia consumatorilor pot fi parteneri sociali cu drept de reprezentare în organismele consultative cu rol în domeniul protecţiei consumatorilor, în care organele administraţiei publice sunt reprezentate dacă îndeplinesc condiţiile prezentei ordonanţe.
Art. 32. 
Asociaţiile de consumatori care apară drepturile şi interesele legitime ale consumatorilor, în general, sunt, de drept, parteneri sociali în consiliile consultative prevăzute în prezenta ordonanţă, dacă: 

 a) la nivel naţional, au cel puţin 3.000 de membri şi filiale în cel puţin 10 judeţe; 

 b) la nivel judeţean şi local, dacă au desfaşurat o activitate în domeniul protecţiei consumatorilor pe o perioadă de cel puţin 3 ani. 
Art. 33

Asociaţiile de consumatori care sunt constituite în scopul apărării intereselor numai ale membrilor lor pot deveni parteneri sociali cu drept de reprezentare în organismele consultative cu rol în domeniul protecţiei consumatorilor şi în care organele administraţiei publice sunt reprezentate, numai dacă au cel puţin 800 de membri.
Art. 34

După constituire, asociaţiile de consumatori vor solicita luarea lor în evidenţă de către organul administraţiei publice pentru protecţia consumatorilor de nivel central sau local, dupa caz.”
Printre drepturile conferite asociaţiilor de consumatori se află şi dreptul de a introduce acţiuni în justiţie pentru apărarea drepturilor şi intereselor legitime ale consumatorilor (art.37, lit.h din OUG nr.21/1992).

„Art. 37
Asociaţiile pentru protecţia consumatorilor au dreptul:
(…)
h) de a introduce acţiuni în justiţie pentru apărarea drepturilor şi intereselor legitime ale consumatorilor;
(…)”.
„Deoarece legea nu prevede expres, în ce priveşte sistemul ce guvernează relaţia dintre asociaţia pentru protecţia consumatorului şi consumatorul vătămat ale cărui drepturi şi interese sunt valorificate pe cale de acţiune, considerăm că principiul disponibilităţii ce guvernează procesul civil se aplică şi aici pe deplin, astfel că, deşi introdusă acţiunea de către asociaţie, în baza legitimării procesuale active conferite expres de lege, titularul dreptului sau al interesului dedus judecăţii poate renunţa la judecată, ceea ce atrage stingerea procesului civil.”
 

Organizaţiile pentru protecţia consumatorilor sunt subvenţionate de la bugetul de stat prin intermediul Autorităţii Naţionale pentru Protecţia Consumatorilor. În consecinţă, se apreciază că exercitarea acţiunii colective destinate protecţiei consumatorilor este sprijinită financiar de către stat. 

� Les recours collectifs: étude comparée, Journé d’études du 27 janvier 2006, Société de législation comparée, Colloques, vol.5


� În afară de Portugalia, unde legea privind acţiunile colective a fost adoptată în 1995, legi similare au intrat în vigoare în 2000 în Anglia şi Ţara Galilor, în 2002 în Suedia, în 2005 în Germania şi Olanda şi, în 2009, în Italia. 


� Sénat français, Étude de législation comparée n° 206 - mai 2010 - Les actions de groupe


� HYPERLINK "http://www.senat.fr/lc/lc206/lc206_mono.html" ��http://www.senat.fr/lc/lc206/lc206_mono.html�


� Procedura a fost utilizată de puţine ori. Astfel, în perioada 1 noiembrie 2005-1 octombrie 2008 au fost introduse numai 3 acţiuni. Cu toate acestea, acţiunea introdusă în 2005 împotriva Companiei Deutsch Telekom a regrupat peste 1.800 de persoane.


� În Raportul-studiu „Reforma reparaţiei colective în Anglia şi Ţara Galilor” - elaborat de profesorul Rachel Mulheron şi prezentat, în februarie 2008, Consiliului Justiţiei Civile (organism public consultativ al cărui câmp de competenţă îl constituie politica judiciară în Anglia şi Ţara Galilor) - se evidenţiază faptul că, în perioada mai 2000-februarie 2008, s-au pronunţat 62 de ordonanţe privind acţiunea de grup. 21% dintre acestea au avut ca obiect obţinerea de daune pentru maltratarea copiilor în cămine şi şcoli, iar 15% pentru pagube aduse mediului înconjurător. 


În iulie 2008, Consiliul Justiţiei Civile a prezentat Lordului Cancelar „Raportul privind îmbunătăţirea accesului la justiţie prin acţiunile de grup”. Propunerile cuprinse în raport au vizat generalizarea acestei proceduri care, în practică, se aplică numai în anumite cazuri: pagube provocate de accidente de circulaţie, de accidente şi boli profesionale, de comercializarea unor produse necorespunzătoare (îndeosebi a produselor farmaceutice); pagube provocate mediului; prejudicii provocate de tratamente rele aplicate în şcoli şi cămine de copii sau de comisioanele bancare etc.


În iulie 2009, Guvernul a apreciat că dreptul la acţiune colectivă ar trebui: recunoscut numai în sectoare specifice; condiţionat de existenţa unor necesităţi evidente; exercitat după evaluarea impactului economic/de orice altă natură. 


În data de 19 noiembrie 2009, Guvernul a prezentat Parlamentului un proiect de lege referitor la serviciile financiare. Printre altele, proiectul prevedea îmbunătăţirea mecanismului de exercitare a acţiunii colective de către consumatori (îndeosebi a acţiunii de grup îndreptată împotriva băncilor). Aceste dispoziţii nu au fost reţinute în textul final adoptat în data de 8 aprilie 2010.


� Aceste instanţe nu aparţin sistemului judiciar, dar exercită funcţii jurisdicţionale în domenii specializate. 


� Până în prezent, în baza art.47B , o singură asociaţie pentru protecţia consumatorilor a introdus o acţiune colectivă (Asociaţia „Which?”, autorizată de Ministerul Comerţului); acţiunea a avut ca obiect o înţelegere ilegală între comercianţi asupra preţului de revânzare a copiilor tricoului unui club de fotbal.


� În anul 2005, în baza unei tranzacţii judiciare, Societatea Dexia S.A. a acceptat să plătească 400 milioane € unor investitori care nu au fost avertizaţi de Grupul Dexia asupra riscului pe care îl prezenta contractarea unui împrumut pentru cumpărarea de acţiuni. 


� În perioada 1.01. 2003 - 31.12. 2008, au fost introduse 11 cereri de acţiuni colective: 3 cereri au fost declarate inadmisibile; o cerere a fost retrasă; 2 cereri s-au soluţionat prin înţelegerea amiabilă a părţilor; 4 cereri sunt nejudecate; o cerere a fost supusă instanţei de judecată.





� Cu toate acestea, au existat mai multe iniţiative în domeniu. Astfel, în anul 2006, au fost prezentate două ante-proiecte de lege: primul ante-proiect consacra regula potrivit căreia o hotărâre de principiu pronunţată într-o procedură anterioară (hotărâre declarativă/în responsabilitate) putea fi invocată de un consumator ulterior care îşi manifesta dorinţa de a beneficia de hotărârea declarativă. Cel de-al doilea ante-proiect propunea o acţiune de grup cu trăsături similare modelului nord-american.  


În octombrie 2009, comisia juridică a Senatului a constituit un grup de lucru însărcinat cu elaborarea de propuneri care să stea la baza unei viitoare intervenţii legislative pe această temă.


� � HYPERLINK "http://www.legifrance.gouv.fr/telecharger_pdf.do?cidTexte=LEGITEXT000006069565" ��http://www.legifrance.gouv.fr/telecharger_pdf.do?cidTexte=LEGITEXT000006069565�


� Elisabeta Roşu, Acţiunea civilă. Condiţii de exercitare. Abuzul de drept, Editura C.H.Beck, Bucureşti, 2010, p.172

